**Martonvásár Városi Közszolgáltató
Nonprofit Kft.**

**Brunszvik-Beethoven Közösségi Ház és Könyvtár**

**Martonvásári Városi Könyvtár
2021. évi beszámolója**

2462 Martonvásár, Szent László út 2.

Vezető: Tóth Balázs Károly

Martonvásár, 2022. február 1.

Martonvásár,

 vezető

Martonvásár,

 fenntartó

**Beszámoló a Martonvásári Városi Könyvtár 2021. évi tevékenységéről**

1. **Rövid összefoglaló**
	1. **sikerek, eredmények és trendek (használati mutatók alapján)**

*A könyvtár az év folyamán 195 napot állt az olvasók rendelkezésére, mintegy ötven nappal kevesebbet, mint 2019-ben. Ennek ellenére a szolgáltatási mutatók nem arányosan csökkentek, a könyvtári látogatások, olvasói igénybevételek a könyvtár megnyitásával erőteljes koncentrálódást mutattak. A könyvtár aktív olvasóinak száma 648 fő, a könyvtárhasználatok száma 3527 volt. Az év folyamán 4671 dokumentumot kölcsönöztek ki. Az időszaki kiadványok (napilapok, magazinok, folyóiratok) helyben olvasása mellett egyre népszerűbb azok kikölcsönzése és otthoni olvasása, ezt az utóbbi tendenciát a járványhelyzet is erősítette. Az új könyvtári oktatóterem működtetésével számottevően nőtt a könyvtári rendezvények lehetősége.*

* 1. **tárgyévi innovációk, innovatív lépések**

*Bevezetésre került az otthoni tájékozódást lehetővé tevő internetes katalógus. Létrehoztuk a könyvtár Facebook oldalát.*

* 1. **az eredményeket jelentősen befolyásoló (pozitív vagy negatív) körülmények**

*A járványhelyzeti korlátozások, – mint minden könyvtárban – jelentősen csökkentették a könyvtári szolgáltatások igénybevételének lehetőségét. A zárva tartás viszont lehetőséget nyújtott az állomány rendezésére és egy jelentős állományapasztásra. 2021 februárjától sikerült betölteni a hosszabb ideje betöltetlen könyvtárvezető könyvtáros pozíciót.*

1. **Stratégiai célok végrehajtása**
	1. **az intézményi stratégiai célok időarányos teljesülése a tárgyévi munka által**

*A könyvtár elsődleges stratégiai célja, hogy az intézménynek az oktatási intézményekhez történt közelebb költöztetésével, minél nagyobb számban tegye könyvtárhasználóvá, olvasóvá az általános és középiskolás korosztályt és szüleiket, családjukat oly módon, hogy akár személyre szabott szolgáltatásokkal motiváljuk őket. Munkánk eredményeképpen a tárgyévben ezen a téren jelentős eredményeket sikerült elérni, a fenti célcsoportok könyvtárhasználata jelentősen nőtt.*

* 1. **a pályázati tevékenység támogatta-e a stratégiai célok teljesülését**

*A fenti célcsoportok**könyvtárhasználatának növelését célozta meg az EFOP-4.1.8-16-2017-00093 számú „Éld át, tanuld másképp, fejlődj könnyedén a megújult könyvtárban” elnevezésű pályázat keretében 2020 elejére elkészült, a nagyszámú oktatási célú IKT eszközzel felszerelt könyvtári oktatóterem. A tárgyévben a terem intenzív használatával 12 iskolai csoport 240 tanulójának tartottunk sikeres foglalkozást az eszközök igénybevételével.*

1. **Szervezet**

 *A Martonvásári Városi Könyvtár a tárgyévben közszolgáltatási feladatellátási szerződés keretében a 100%-os önkormányzati tulajdonú Martonvásár Városi Közszolgáltató Nonprofit Kft. működtette a Brunszvik-Beethoven Közösségi Ház és Könyvtár integrált kulturális intézmény részeként, elkülönített költségvetésű szervezeti egységként. A Könyvtár a gazdasági társaság szervezeti felépítésében a Kulturális Iroda, azon belül a Közgyűjteményi Csoport keretében végzi tevékenységét. Hivatalos elnevezése jelenleg Martonvásári Városi Könyvtár, szakmai besorolása Martonvásár város települési könyvtári feladatait ellátó települési közművelődési nyilvános közkönyvtár.*

1. ***Infrastruktúra***
	1. ***fizikai terek állapotának változása***

*A könyvtár épülete és helyiségei 2019 folyamán kerültek kialakításra illetve felújításra, a tárgyévben ezen a téren változás nem történt.*

* 1. ***infokommunikációs (IKT) eszközpark állapotának változása***

*Az EFOP-4.1.8-16-2017-00093 számú „Éld át, tanuld másképp, fejlődj könnyedén a megújult könyvtárban” elnevezésű pályázat keretében 2020 elejére készült el a könyvtári oktatóterem. A 62 millió forintos pályázati és további jelentős önkormányzati forrásból történt a korábban különböző funkciójú iskolai helyiségek átalakítása könyvtári célra, az oktatóterem berendezése és nagyszámú oktatási célú IKT eszközzel való felszerelése.*

* 1. ***egyéb infrastruktúra***

*A tárgyévben változás nem történt.*

1. ***Gyűjteményi információk***
	1. ***gyűjteményelhelyezés és gyűjteményfejlesztés***

*Az állomány mintegy 80 %-a szabadpolcon van elhelyezve.*

*A könyvtári dokumentum állomány 2020. évben 1240 kötet könyvvel bővült. Ebből 64 kötet (249 e Ft értékben) ingyenesen a „Könyvet a könyvtárnak” program keretében, 613 kötet egyéb ajándékozás keretében gyarapította könyvtárunkat. 144 e Ft értékben 57 kötetet az önkormányzati könyvtári érdekeltségnövelő támogatásból, 1059 e Ft értékben 508 kötetet pedig a települési kulturális normatíva 10%-át kitevő könyvtári dokumentum beszerzési keret terhére vásároltunk. Az újonnan beszerzett könyvek elsősorban a szépirodalmi és a gyermek részleget gazdagították. Az új beszerzések feldolgozottsága 100%-os volt az év folyamán, az olvasói hozzáférést sikerült 2 napra vagy az alá szorítani. Az év végén az olvasók rendelkezésére álló dokumentumok száma meghaladta a 22 ezret.*

* 1. **gyűjteményfeltárás**

*A könyvtári dokumentumok nyilvántartása a Szikla integrált könyvtári rendszerben történik. Az állomány feltártsága – a tárgyévi gyarapodás tekintetében is – 100 %-os teljességű.*

* 1. **állományvédelem**

*Állományvédelmi beavatkozásra a tárgyévben nem volt szükség.*

* 1. **digitalizálás**

*A könyvtárban digitalizálási tevékenység nem történik.*

1. **Szolgáltatások (változások, trendek)**
	1. **célcsoportok számára (gyermekek, hátrányos helyzetűek, nemzetiségek, zenét kedvelők stb.) kialakított szolgáltatások eredményei**

*Az olvasók korbeli megoszlását vizsgálva a legjelentősebb réteget a gyerekek, gyerekes családok, nyugdíjasok képezik. Könyvtárunk esetében az aktív korúak az országos arány felett képviseltetik magukat a könyvtár látogatói között. Örömteli tendencia, hogy a könyvtárnak az iskolához és óvodákhoz való közelebb költözésével egyre több gyerekes szülő illetve egész család választja akár több órás programnak a könyvtár felkeresését. Ugyan a könyvtár alkalmazottjai részéről jelentős pedagógiai kihívás, de jó irányba mutató változás, hogy szintén az iskola közelsége miatt újra* *mindennapossá vált, hogy az iskola után a diákok a könyvtárban tanulnak, könyveket lapozgatva beszélgetnek, ott várják meg értük jövő szüleiket. A könyvtári állomány gyarapításánál ezt a változását figyelembe vettük.*

* 1. **helyben elérhető szolgáltatások**

*Könyvtári dokumentumok helyben használata a vonatkozó korlátozó intézkedések idején szünetelt. Amennyiben a jogszabályi feltételek engedték működött a könyvtári dokumentumok kölcsönzése, melyet kiterjesztettünk a kurrens időszaki kiadványokra is. Népszerű volt reprográfiai szolgáltatás. A könyvtár ad otthont a Központi Informatikai Fejlesztési Ügynökség által koordinált, a lakosság digitális képességeit erősítő, esélyegyenlőséget célzó Digitális Jólét Program Pontjának. A programban biztosított IKT eszközök, köztük két notebook, valamint a könyvtárnak két saját személyi számítógépe áll a szolgáltatást igénybe vevők rendelkezésére. A tárgyévben mintegy 300-an éltek a könyvtár nyújtotta lehetőséggel, elsősorban diákok és saját internettel nem rendelkező felnőttek. Ez utóbbiak gyakran igényelnek technikai segítséget is a használathoz. Míg a diákok elsősorban tanuláshoz, a nyugdíjasok kapcsolattartáshoz, böngészéshez, az aktív korúak hivatali ügyintézés, álláskeresés céljából használják az ingyenes internet lehetőséget.*

* 1. **távolról elérhető szolgáltatások**

*A könyvtárnak távolról elérhető szolgáltatása nincsen.*

* 1. **közösségi szolgáltatások: rendezvények, klubok, képzések, kiállítások**

*19 alkalommal volt könyvtárunkban rendezvény, foglalkozás, többek között könyvtárhasználati foglalkozás, oktatótermi foglalkozás, olvasóköri összejövetel. Egy alkalommal rendeztünk internetes kvízjátékot.*

* 1. **online felületek (honlap, közösségi média)**

*A könyvtár jelenleg honlappal nem rendelkezik, a közösségi felületeken Facebook oldallal van jelen.*

1. **Minőségirányítás**

*A könyvtárban a minőségirányítás területén változás nem történt a tárgyévben.*

1. **Tudományos kutatás és kiadványok**

*A könyvtárnak a tárgyévben önálló kutatási témája nem volt, kutatási együttműködésben nem vett részt, kiadványa nem jelent meg.*

1. **Partnerségi együttműködések**
	1. **kiemelt téma: könyvtári, közgyűjteményi, közművelődési, közoktatási együttműködés és az önkéntesség**

*A járványhelyzet miatt a kulturális terület intézményei közötti szakmai együttműködés előnyeit könyvtárunk a tárgyévben csak korlátozottan tudta kihasználni.*

1. **PR/marketing/kommunikáció eredményei**
	1. **a könyvtár megjelenése médiumokban**

*A helyi írott és elektronikus sajtóban történt több megjelenés, elsősorban a Könyvtárat érintő aktuális információs tartalommal.*

* 1. **lépések az intézményről alkotott kép pozitív formálásához (pl. arculat, kommunikáció)**

*A könyvtárról alkotott pozitív képet a tárgyévben az igénybe vehető szolgáltatásokról nyújtott minél szélesebb körű kommunikációval, illetve a szolgáltatások gyors és a lehető legnagyobb olvasói elégedettséget kiváltó módon történő nyújtásával igyekeztünk pozitívan formálni, ezzel is erősítve a településen élők komfortérzetét.*

1. **Összefoglaló a megyei hatókörű városi könyvtár által**
	1. **a megye területén működő könyvtárak együttműködésének szervezésével kapcsolatos tevékenységének intézményre gyakorolt pozitív hatásairól:**

*A járványhelyzet miatt a megye könyvtárai közötti szakmai együttműködés előnyeit könyvtárunk a tárgyévben nem tudta kihasználni.*

* 1. **a könyvtár tevékenységét segítő 2021-ben nyújtott szolgáltatásairól:**

*A megyei könyvtár folyamatos, naprakész tájékoztatást nyújtott a könyvtárakat érintő járványhelyzeti rendelkezésekről, azok változásairól. Módszertani tanácsot nyújtott a könyvtárunkat érintő szervezeti átalakulás tárgyában.*

* 1. **a települési könyvtár fejlesztésével kapcsolatosan végzett koordináció keretében a fenntartónak megtett javaslatokról:**

*Nem történt e tárgyban javaslattétel a megyei hatókörű városi könyvtár részéről.*

1. **A koronavírus-járvány okozta változásokról**
	1. **a pandémia hatására kialakított új szolgáltatások milyen mértékben befolyásolták a szolgáltatási környezetet és ezek milyen módon voltak fenntarthatóak a 2021-es évben?**

*Az év első felében vonatkozó járványügyi korlátozások idején folytattuk a 2020-ban bevezetett ablakon át történő könyvkölcsönzés és visszavétel gyakorlatát a könyvtári szolgáltatások biztosítása érdekében.*

* 1. **hogyan befolyásolta a világjárvány az intézmény meglévő stratégiáját, illetve a középtávú stratégiai tervezést?**

*A világjárványnak az intézmény meglévő stratégiáját, illetve a középtávú stratégiai tervezését befolyásoló hatása nem volt.*